Diari Oficial de la Generalitat Valenciana


Sumari del DOGV 2764, del 06-06-1996 (1996/838390)

RESOLUCIÓ, de 12 de febrer de 1996, del director general de Justícia de la Conselleria d'Administració Pública, per la qual s'acorda inscriure en el Registre de Fundacions de la Comunitat Valenciana a la Fundación para la Protección del Patrimonio Histórico-Industrial de Sagunto.
----------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2764

Data del DOGV
:   06-06-1996

Secció del DOGV
:   ALTRES DISPOSICIONS

Número del document
:   1996/838390


Data del document
:   12-02-1996

Organisme emissor
:   Conselleria d'Administració Pública

Tipus de document
:   Resolució

RESOLUCIó, de 12 de febrer de 1996, del director general de Justícia de la Conselleria d'Administració Pública, per la qual s'acorda inscriure en el Registre de Fundacions de la Comunitat Valenciana a la Fundación para la Protección del Patrimonio Histórico-Industrial de Sagunto.   
Vist l'expedient iniciat pel conseller de Cultura, Educació i Ciència, Sr. Fernando Villalonga Campos, en el qual se sol·licita la inscripció en el Registre de Fundacions de la Comunitat Valenciana de la Fundación Para la Protección del Patrimonio-Histórico Industrial de Sagunto, en base als següents   
FETS  
PRIMER. Que d'acord amb la carta fundacional de data 27 de juny de 1994, elevada a escriptura pública en la mateixa data, davant el notari del Col·legi de València, el Sr. Esteban Moliner Pérez, amb número de protocol 782, modificada per escriptura d'elevació dels acords socials a públics de data 2 de febrer de 1996, atorgada igualment davant l'esmentat notari i amb el núm. 189 de protocol, manifestaren la seua voluntat de constituir una fundació sota la denominació Fundación Para la Protección del Patrimonio Histórico-Industrial de Sagunto, les entitats següents:  
- Conselleria de Cultura, Educació i Ciència.  
- Conselleria d'Indústria i Comerç.  
- Ajuntament de Sagunt.  
- Comissió Comarcal d'Obres Socials Camp de Morvedre, de la Caixa d'Estalvis de València, Castelló i Alacant, BANCAIXA.  
- Port Autònom de València.  
- L'Entitat INGRUINSA, SA.  
- Associació Centre d'Estudis Camp de Morvedre.  
-L'Entitat ALTOS HORNOS DEL MEDITERRáNEO, SA.  
Totes aquestes degudament representades per les persones físiques designades en la carta fundacional i facultats per a aquest acte de conformitat amb la normativa pròpia com es desprèn de l'escriptura constitutiva de data 27 de juny de 1994, modificada posteriorment per la de data 2 de febrer de 1996 i, en el cas, de la Conselleria d'Indústria i Comerç, degudament ratificada la seua compareixença per l'òrgan competent.  
SEGON. Que de conformitat amb l'article 2n dels estatuts, l'objecte de la fundació és estudiar, conservar, difondre i omplir de contingut els coneixements, els records, els sons, els objectes materials, les imatges i qualsevol altre element que va configurar i organitzar les activitats d'origen siderúrgic que han tingut lloc en el port de Sagunt en el segle XX.  
També és objecte de la fundació la creació d'un museu i el seu arxiu al voltant del Forn Alt núm. 2, i altres edificacions properes per a exhibir els fons que servesquen, a banda de per a conservar i transmetre una cultura en torn al carbó i a l'acer, per a retre homenatge i testimoni constant a aquells milers de treballadors, administratius, tècnics i directius, que des de les seues àrees específiques contribuïren al funcionament d'una gran instal·lació industrial que determinava els ritmes vitals i la mateixa existència de la població del port de Sagunt.  
TERCER. Que la dotació inicial establerta en l'apartat SEGON de la carta fundacional està integrada d'acord amb la relació següent:   
- Per la Conselleria de Cultura, Educació i Ciència: sis-centes mil pessetes (600.000 PTA).  
- Per la Conselleria d'Indústria i Comerç: sis-centes mil pessetes (600.000 PTA).  
- Per l'Excm. Ajuntament de Sagunt: tres-centes mil pessetes (300.000 PTA).  
- Per la Caixa d'Estalvis de València, Castelló i Alacant, BANCAIXA: tres-centes mil pessetes (300.000 PTA).  
- Per l'Autoritat Portuària de València: tres-centes mil pessetes (300.000 PTA).  
Per a donar compliment a allò disposat en l'article 25 dels estatuts fundacionals s'acompanya a l'expedient certificat de l'entitat Bancaixa, oficina de Sagunt, on està obert un compte corrent a nom de la fundació.  
- Per l'Entitat INGRUINSA, SA: l'edifici del forn alt núm. 2 i la nau industrial anomenada magatzem d'efectes i recanvis, valorat tot en quinze milions cinc-centes mil pessetes (50.611.718 PTA), l'escriptura de la qual i les dades registrals figuren en l'apartat segon de l'escriptura fundacional.  
- Per l'Entitat Altos Hornos del Mediterráneo, SA., s'aporta l'arxiu històric de l'empresa, una locomotora de vapor i altres andròmines i objectes per un valor global de deu milions de pessetes (20.881.549 PTA), totes les coses descrites en l'acta fundacional.  
- Pel Centre d'Estudis del Camp de Morvedre s'aporten els arxius de la Serra Menera, valorats en tres milions de pessetes (3.000.000 PTA).  
La suma total de la dotació inicial d'aquesta fundació és de trenta milions sis-centes mil pessetes (39.555.524 PTA).  
QUART. D'acord amb el que estableixen els articles 6, 7, 8, 9 10, 11, 13 i 14 es disposa el següent:  
El patronat en nom de la fundació es farà càrrec del Govern, la representació i l'administració, especialment en allò referent a la conservació, l'estudi i la difusió dels fons, i també amb tot allò relacionat amb les recerques referides al patrimoni històric i industrial del Port de Sagunt i l'àrea de la seua influència.  
El patronat serà sobirà en el compliment de la seua missió, per a la qual cosa tindrà totes les potestats i facultats que siguen necessàries en dret per a l'execució eficaç de les finalitats fundacionals, sota l'estricta observança de les disposicions legals aplicables en la matèria, i tot això sense perjudici de les competències que les disposicions vigents atribuesquen a l'Administració pública en l'exercici del protectorat.  
La composició del patronat serà la següent:  
- President: El conseller de Cultura, Educació i Ciència  
- Dos vicepresidents:  
- La directora general de Patrimoni Artístic.  
- El director general d'Indústria i Energia  
- Vocals nats:   
- L'alcalde president de l'Ajuntament de Sagunt.  
- Altos Hornos del Mediterráneo SA., de Sagunt-Siderurgia del Mediterráneo SA., de Sagunt.  
- Caixa d'Estalvis de València, Castelló i Alacant, BANCAIXA  
- El president del Port Autònom de València  
- El president del Centre d'Estudis del Camp de Morvedre  
- Vocals per designació:  
El president, una vegada oït el patronat, podrà designar fins a cinc vocals més entre les persones vinculades a l'arqueologia industrial, la recerca i la difusió del patrimoni històric i industrial de l'àrea de Sagunt, o que s'hi hagin distingit per la aportació personal a la fundació.  
La condició de membre del patronat va unida a la del càrrec corresponent de cadascun dels seus components. En el cas dels vocals de designació lliure exerciran les funcions per un termini de dos anys, comptador des de la data del nomenament i podran, novament, ser nomenats per uns altres terminis de durada semblant.  
Tots els càrrecs del patronat de la fundació seran de franc.  
Tots els càrrecs de la fundació seran personals i indelebles, tret del que s'estableix en el punt següent:  
Els titulars de càrrecs públics que hagen sigut invitats a formar part dels òrgans de govern i de la direcció de la fundació, per raó de llurs càrrecs, podran designar un representant que actue en el seu nom.  
Les persones jurídiques que formen part del patronat de la fundació designaran la persona física que els hi represente.  
Els vicepresidents substituiran per ordre el president, en els casos d'absència, vacança o malaltia, i exerciran les funcions que el president els hi delegue.  
Els càrrecs de secretari i tresorer del patronat seran exercits pels vocals que, a proposta del president siguen nomenats respectivament per unanimitat del patronat.  
El director del museu serà nomenat per unanimitat de tots els membres del patronat.  
CINQUÉ.- Que d'acord amb el que preveu la Llei 30/1994, de 24 de novembre, de Fundacions i d'Incentius Fiscals a la Participació Privada en Activitats d'Interès General, han acceptat els càrrecs de president, vicepresident i dels vocals nats, tots, excepció feta del president del Port Autònom de València i de la Caixa d'Estalvis de València, Castelló i Alacant, Bancaixa. I signifiquem que d'acord amb l'article 13.3 de l'esmentada, "els patrons exerciran llurs funcions després d'haver acceptat el càrrec expressament a través de document públic, en document privat amb la signatura legitimada pel notari o mitjançant compareixença feta ex profés en el Registre de Fundacions. Aquesta acceptació serà inscrita en el Registre esmentat".  
El patronat inicial és el següent:  
 PRESIDENT:  
Sr. Fernando Villalonga Campos, conseller de Cultura, Educació i Ciència.  
VICEPRESIDENTS:  
Sra. Mª del Carmen Pérez García, directora general de Patrimoni Artístic.  
Sr. José Luis Ramírez Sorribes, director general d'Indústria i Energia.  
VOCALS NATS  
Sr. Manuel Girona i Rubio, alcalde president de l'Ajuntament de Sagunt.  
Sr. Santiago Bru i Vidal, president del Centre d'Estudis del Camp de Morvedre.  
Sr. José Miguel Aunión Juan, pels Altos Hornos del Mediterráneo, SA.  
SISÉ. La resta de l'articulat estatutari regula les altres qüestions previstes legalment.  
FONAMENTS JURíDICS  
PRIMER. La Constitució recull, en el títol I, capítol II, secció II, article 34, el dret de fundació per a finalitats d'interès general.  
SEGON. L'article 1 de la Llei 30/94, de 24 de novembre, de Fundacions i d'Incentius Fiscals a la Participació Privada en Activitats d'Interès General, estableix que són fundacions les organitzacions constituïdes sense ànim de lucre que, per voluntat dels seus creadors, tenen afectat de manera duradora el seu patrimoni a la realització de finalitats d'interès general.  
TERCER. La carta fundacional, i els estatuts, continguts en l'escriptura pública de 27 de juny de 1994, núm. 782 de protocol, modificada per l'escriptura de 2 de febrer de 1996 d'elevació dels acords socials a públics, núm. 184 de protocol reuneixen els requisits bàsics dels articles 8 i 9 de la vigent Llei 30/94, de 24 de novembre. Per la qual la Fundación para la Protección del Patrimonio Histórico-Industrial de Sagunto pot ser reconeguda com a fundació, d'acord amb l'objecte que pretén segons l'article 2n dels seus estatuts.  
QUART. L'expedient ha estat tramitat a la Direcció General de Justícia, de la Conselleria d'Administració Pública, a través del Servei d'Entitats Jurídiques, en virtut de les atribucions que té conferides pel Decret 210/1995, de 24 de juliol, del Govern Valencià, pel qual s'aprova el Reglament Orgànic i Funcional de la Conselleria d'Administració Pública, en relació amb el Decret 60/95, de 18 d'abril, del Govern Valencià, de creació del Registre i Protectorat de Fundacions de la Comunitat Valenciana.  
Vists la Constitució, la Llei 30/94, de 24 de novembre, de Fundacions i d'Incentius Fiscals a la Participació Privada en Activitats d'Interès General, el Decret 2930/72 de 21 de juliol, en lo que no esté en contradicció amb la citada Llei, el Decret 60/95, de 18 d'abril, del Govern Valencià i l'Ordre de 19 de gener de la Conselleria d'Administració Pública per la qual s'estableix la data d'inici de les activitats del Registre i Protectorat de Fundacions, resolc:  
Primer  
Reconèixer i Inscriure com a fundació la denominada Fundación para la Protección del Patrimonio Histórico-Industrial de Sagunto, amb domicili a Sagunt-port, albereda del Consell, 2.  
Segon  
Aprovar els estatuts de data 27 de juny de 1994, amb la modificació prevista en l'escriptura de 2 de febrer de 1996, pels quals s'ha de regir  
Tercer  
Aprovar el nomenament del primer patronat segons consta en aquesta Resolució, fetes les advertències formulades en l'antecedent de fet número cinquè.  
Quart  
La fundació en el termini previst en la disposició transitòria segona de la Llei 30/1994, de 24 de novembre de Fundacions i d'Incentius Fiscals a la Participació Privada en Activitats d'Interès General haurà d'adoptar els seus estatuts al que preveu la Llei.  
Notifiqueu la present Resolució, i s'adverteix que contra aquesta, que no posa fi a la via administrativa, es pot interposar recurs ordinari davant aquest mateix òrgan o davant el conseller d'Administració Pública, en el termini d'un mes, comptador a partir de la data de la seua notificació, de conformitat amb el que disposen el Decret 60/95, de 18 d'abril, del Govern Valencià, de Creació del Registre i Protectorat de Fundacions de la Comunitat Valenciana, en relació amb l'article 114 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
València, 12 de febrer 1996.- El director general de Justícia: Eloy Velasco NúÑez.